Primarul general al Capitalei, Gabriela Firea, a anunţat joi, la începutul şedinţei CGMB, că va susţine un amendament conform căruia pentru vehiculele cu norma de poluare Euro 4 vigneta Oxigen să fie introdusă începând cu 1 ianuarie 2021, potrivit Agerpres.

În şedinţă urmează să fie dezbătut proiectul privind introducerea vignetei „Oxigen” de acces şi circulaţie în Bucureşti.

Potrivit formei care urmează să fie supusă dezbaterii, toate maşinile cu normă de poluare sub Euro 5 vor plăti vigneta „Oxigen" de acces şi circulaţie în Bucureşti începând cu 1 ianuarie 2020.

Pentru vehiculele cu norma de poluare Euro 5, Euro 6, pentru cele electrice şi hibride, accesul în Bucureşti va fi permis fără restricţii pe toate arterele. Maşinile Euro 3 şi Euro 4 vor putea circula în Bucureşti numai după achiziţionarea vignetei. Pentru automobilele non-euro, Euro 1 şi Euro 2, accesul va fi interzis în Zona de Acţiune pentru Calitatea Aerului.